कलेक्टर से लेकर सीनियर पोस्ट पर तबादले की लिस्ट बनी, मुख्य सचिव की रेस में नई एंट्री
Rajasthan Chief Secretary Appointment Case - राजस्थान ब्यूरोक्रेसी में इस साल का सबसे बड़ा फेरबदल होने जा रहा है। 30 जून को उषा शर्मा के रिटायरमेंट के साथ ही नए मुख्य सचिव के नाम की भी घोषणा होगी।
राजस्थान ब्यूरोक्रेसी में इस साल का सबसे बड़ा फेरबदल होने जा रहा है। 30 जून को उषा शर्मा के रिटायरमेंट के साथ ही नए मुख्य सचिव के नाम की भी घोषणा होगी। रोचक बात ये है मुख्य सचिव की रेस में एक नए IAS की एंट्री हो गई है। साथ ही इस रेस से एक ऐसे ऑफिसर बाहर हो गए हैं, जो अब तक टॉप चार में बने हुए थे।
ब्यूरोक्रेसी में दूसरा बदलाव ये होगा कि टॉप लेवल के 50 से ज्यादा अफसरों के तबादले और पदस्थापन की लिस्ट तैयार कर ली गई है। इस लिस्ट में कई जिलों के कलेक्टर भी बदले जाएंगे। जो अफसर एक साल से छुट्टियों पर विदेश या अन्य जगह थे, उनमें से 4 IAS राजस्थान लौट आए हैं, उन्हें भी इसमें पोस्टिंग दी जाएगी।
इसके साथ ही उषा शर्मा को मुख्य सचिव की पोस्ट से रिटायर होने के बाद नई जिम्मेदारी देने की भी तैयारी कर ली गई है, लेकिन पेच ये है कि उस पोस्ट के लिए मुख्यमंत्री अशोक गहलोत के खासमखास आईएएस भी प्रमुख दावेदार बनकर उभरे हैं।
अब सवाल ये है कि राजस्थान की ब्यूरोक्रेसी में अचानक से इतना बड़ा बदलाव क्यों किया जा रहा है? उषा शर्मा के बाद नया मुख्य सचिव कौन होगा? इसके अलावा क्या बदलाव किए जा रहे हैं, आइए जानते हैं इस स्पेशल रिपोर्ट में…।
4 IAS राजस्थान लौटे : राजन विशाल, इंद्रजीत व नेहा गए थे विदेश, आनंधी भी मसूरी से आईं जयपुर
आईएएस अफसर इंद्रजीत सिंह व नेहा गिरी पिछले एक वर्ष से न्यू जर्सी (अमेरिका) में हायर स्टडीज के लिए गए हुए थे। हाल ही इंद्रजीत सिंह को 31 मई को मास्टर इन पब्लिक पॉलिसी में डिग्री मिली है। नेहा गिरी उनकी पत्नी हैं। नेहा एक वर्ष से अवकाश पर थीं। अब दोनों ही अधिकारी वापस राजस्थान आ गए हैं। उनका पदस्थापन जल्द ही किया जाएगा।
उधर, लाल बहादुर शास्त्री प्रशासनिक अकादमी (मसूरी) में डिप्टी डायरेक्टर के पद पर राजस्थान काडर की आईएएस अफसर आनंधी दिसंबर-2020 से कार्यरत थीं। अब वे भी जयपुर लौट आई हैं। उन्हें भी जल्द ही पोस्टिंग दी जाएगी। इसके अलावा राजन विशाल जून-2022 तक जयपुर के कलेक्टर के पद पर थे, वे विदेश में स्टडी के लिए चले गए थे। अब लौट गए हैं। उन्हें भी नियुक्ति दी जाएगी।
इन जिलों के बदले जा सकते हैं कलेक्टर
टोंक, बाड़मेर, पाली, जालोर जिलों के कलेक्टर बदले जाने की चर्चाएं अभी से तेज हैं। चारों जिलों के कलेक्टरों के बदले जाने के कारण अलग-अलग हैं। टोंक में चिन्मई गोपाल, बाड़मेर में अरुण कुमार पुरोहित, पाली में नमित मेहता व जालोर में निशांत जैन कलेक्टर हैं। चिन्मई टोंक में अप्रैल-2021 से कलेक्टर हैं। वे इस सरकार के कार्यकाल में एक ही जिले में दो वर्ष से ज्यादा कार्यरत पहली कलेक्टर हैं। अब चुनावी वर्ष को देखते हुए उनका बदलाव तय माना जा रहा है।
बाड़मेर कलेक्टर अरुण कुमार पुरोहित आरएएस से प्रमोट होकर एक वर्ष पहले ही आईएएस बने थे। उन्हें मई-2023 में कलेक्टर लगाया गया था, लेकिन हाल ही जब सीएम गहलोत बाड़मेर के दौरे पर गए थे, तो उन्होंने वहां जिला प्रशासन की व्यवस्थाओं पर नाराजगी जाहिर की थी। यहां तक कि उनके हाथ में जो माइक था वो खराब हो गया था, तो उन्होंने कलेक्टर के सामने ही गुस्सा जाहिर करते हुए माइक को उनकी तरफ जमीन पर पटक दिया था। इससे पहले ऐसा ही एक वाकया दो महीने पहले अजमेर में हुआ था, तब भी सीएम ने तत्कालीन अजमेर कलेक्टर अंशदीप पर नाराजगी जाहिर की थी। उसके एक महीने बाद ही अंशदीप का तबादला हो गया था।
जालोर और पाली के कलेक्टरों के कामकाज से सीएम गहलोत व टॉप ब्यूरोक्रेसी खुश है। जालोर में निशांत जैन और पाली में नमित मेहता क्रमश: जनवरी-2022 और अप्रेल-2022 से कलेक्टर हैं। हाल ही जब बिपरजॉय चक्रवाती तूफान आया तो सीएम गहलोत ने पश्चिमी राजस्थान के चार जिलों में दौरा किया था। वहां जालोर और पाली में प्रशासन द्वारा की गई व्यवस्थाओं की सीएम ने प्रशंसा की और संतुष्टि जताई।
पाली कलेक्टर मेहता को तो हाल ही राज्य स्तर पर सीएम गहलोत द्वारा पुरस्कृत भी किया गया था। दोनों ही कलेक्टरों की अब तक स्थानीय जन प्रतिनिधियों द्वारा कोई शिकायत भी नहीं। ऐसे में उन्हें चुनावी वर्ष में अब किसी बड़े जिले में कलेक्टर लगाया जा सकता है। हालांकि इनके अलावा भी कई और जिलों के अफसर इधर से उधर हो सकते हैं।
टॉप ब्यूरोक्रेसी में इनका होगा बदलाव
1. अभय कुमार
कुमार वर्तमान में टॉप ब्यूरोक्रेसी में 10वें स्थान पर हैं। वह पंचायत राज विभाग के अतिरिक्त मुख्य सचिव हैं। सूत्रों के अनुसार विभाग के मंत्री रमेश मीणा से उनकी पटरी नहीं बैठ रही। वह तबादले का आग्रह कर चुके हैं। इसी बीच मुख्य सचिव की टॉप कुर्सी 30 जून को खाली होने वाली है। उसकी रेस में वे टॉप थ्री में से एक हैं। अगर वह मुख्य सचिव बनाए गए तो नियमानुसार उनसे सीनियर तीन आईएएस अफसर सचिवालय में नियुक्त नहीं रह सकते।
ये तीनों अफसर हैं वीनू गुप्ता, शुभ्रा सिंह और सुबोध अग्रवाल। तीनों को सचिवालय से बाहर अतिरिक्त मुख्य सचिव स्तरीय पदों (ओटीएस महानिदेशक, जवाहर कला केन्द्र महानिदेशक, प्रदूषण मंडल चेयरमैन, राजस्व बोर्ड चेयरमैन, कर बोर्ड चेयरमैन) में से कहीं पर नियुक्त किया जाएगा। इनके अलावा उनसे सीनियर वी. श्रीनिवास, सुधांश पंत, रोहित कुमार सिंह, संजय मल्होत्रा केन्द्रीय प्रतिनियुक्ति पर दिल्ली में हैं और राजेश्वर सिंह राजस्व बोर्ड चेयरमैन (अजमेर) हैं। हालांकि अभय कुमार के मुख्य सचिव नहीं बनने की कंडीशन में भी उनका तबादला होना तय है, क्योंकि पंचायत राज विभाग से तो वे जाना चाहते ही हैं।
2. हेमंत गेरा
गेरा अक्टूबर-2020 से उस कार्मिक विभाग को संभाल रहे हैं, जो पूरी ब्यूरोक्रेसी को संभालता है। उन्हें इस पद पर करीब 33 महीने हो गए। यह इस पद पर पिछले एक दशक में सबसे बड़ा कार्यकाल बन गया है। सूत्रों का कहना है कि गेरा को अब किसी और पद की जिम्मेदारी दी जाएगी।
3. प्रवीण गुप्ता
गुप्ता राज्य के मुख्य निर्वाचन अधिकारी हैं। चुनावी वर्ष में उनका कामकाज बेहद महत्वपूर्ण है। वह जुलाई-2020 से इस पद पर कार्यरत हैं। चुनाव आयोग के अनुसार चुनावी वर्ष में कोई भी आईएएस अफसर तीन वर्ष से अधिक समय से एक पद पर नहीं होना चाहिए। गुप्ता के प्रकरण में हो सकता है कि सरकार आयोग से कोई मार्गदर्शन ले।
4. कृष्ण कुणाल
कुणाल अतिरिक्त मुख्य निर्वाचन अधिकारी के पद पर हैं। वह इस पद पर नवंबर-2019 से हैं। डायरेक्ट आईएएस काडर में वह संभवत: अकेले आईएएस अफसर हैं, जो किसी एक ही पद पर इतने लंबे अर्से से पदस्थ हैं। वह सीएम गहलोत के पिछले कार्यकाल (2008-2013) के दौरान 2011 में भरतपुर के कलेक्टर थे। वहां उन्हें साम्प्रदायिक दंगा होने के बाद सस्पेंड किया गया था। बाद में वसुंधरा सरकार में उन्हें जयपुर का कलेक्टर बनाया गया, लेकिन गहलोत सरकार जब से आई है, तब से उन्हें इस एक ही पद पर लगाया हुआ है।
इनके अलावा भी 4-5 और IAS के तबादले होंगे
टॉप ब्यूरोक्रेसी में मुख्य सचिव के बदलते ही वीनू गुप्ता (अतिरिक्त मुख्य सचिव उद्योग), शुभ्रा सिंह (अतिरिक्त मुख्य सचिव चिकित्सा), सुबोध अग्रवाल (अतिरिक्त मुख्य सचिव जलदाय) सहित शिखर अग्रवाल (अतिरिक्त मुख्य सचिव वन), आनंद कुमार (प्रमुख शासन सचिव गृह) के तबादले भी संभव हैं। राजस्थान की टाॅप ब्यूरोक्रेसी के 20 पदों से से करीब 10 अफसरों के केन्द्रीय प्रतिनियुक्ति पर होने से ऐसा किया जाएगा। टॉप पदों को संभालने के लिए यही सीनियर अफसर राजस्थान में हैं।
मुख्य सचिव की रेस में पिछड़े अग्रवाल, डॉ. किरोड़ी के आरोपों ने बिगाड़ा गणित
ब्यूरोक्रेसी की सबसे टाॅप कुर्सी मुख्य सचिव बनने के लिए चल रही रेस अपने रोचक दौर में पहुंच गई है। अब तक ब्यूरोक्रेसी में चार आईएएस अफसरों को इस दौड़ में सबसे आगे माना जा रहा था। ये चार अफसर हैं वीनू गुप्ता, शुभ्रा सिंह, सुबोध अग्रवाल और अभय कुमार। लेकिन अब इन चार अफसरों में से एक नाम बहुत पीछे चला गया है। बहुत पीछे चले जाने वाले अफसर हैं सुबोध अग्रवाल। वे टॉप ब्यूरोक्रेसी में उषा शर्मा व वीनू गुप्ता के बाद ठीक तीसरे स्थान की सीनियरिटी पर हैं। अग्रवाल इस समय जलदाय और जल संसाधन जैसे विशाल महकमों के अतिरिक्त मुख्य सचिव हैं। इससे पहले वे करीब ढ़ाई वर्ष तक खान-पेट्रोल विभाग के अतिरिक्त मुख्य सचिव थे।
हाल ही भाजपा के राज्यसभा सांसद ने खान और जलदाय विभाग में कथित हजारों करोड़ रुपए के भ्रष्टाचार के आरोप लगाए हैं। यह आरोप कितने सच हैं और कितने झूठ यह तो विस्तृत जांच होने के बाद ही पता चलेगा। डॉ. मीणा इन आरोपों की जांच ईडी-सीबीआई से कराने की मांग भी लगातार कर रहे हैं। इस बीच राज्य सरकार ने एक कमेटी भी जलदाय विभाग में बनाई है। ऐसे में फिलहाल अग्रवाल का मुख्य सचिव बनना बेहद मुश्किल लग रहा है। हालांकि बड़े विभागों को संभालने का उनका अनुभव और सीनियरिटी उन्हें रेस में बनाए हुए जरूर है।
उधर, वीनू गुप्ता, शुभ्रा सिंह और अभय कुमार इस टाॅप पोस्टिंग की रेस में सबसे मजबूत उम्मीदवार बनकर उभरे हैं। वीनू सीनियरिटी लिस्ट में उषा शर्मा के रिटायर होते ही पहले नंबर पर आ जाएंगी, जो उन्हें मुख्य सचिव बनाने के लिए एक बहुत मजबूत पक्ष है। उनके बाद शुभ्रा सिंह का नंबर है। वह लगभग एक दशक तक दिल्ली में डेपुटेशन पर थीं। अचानक दो महीने पहले ही जयपुर लौटी हैं और मेडिकल विभाग संभाल रही हैं। ब्यूरोक्रेसी में चर्चा है कि उनकी 10 साल बाद वापसी मुख्य सचिव की कुर्सी के हिसाब से तय हुई है।
तीसरे मजबूत उम्मीदवार अभय कुमार हैं, वे राजस्थान कैडर के हिसाब से सीनियरिटी में दसवें नंबर पर हैं। लेकिन उनसे सीनियर कई अधिकारी दिल्ली में डेपुटेशन पर हैं। उनमें से अब तक किसी भी अफसर को राजस्थान नहीं बुलाया गया है, ऐसे में यह सीनियरिटी सीधे तौर पर पांचवें स्थान की है। मुख्य सचिव की रेस में उनका मुकाबला वीनू गुप्ता और शुभ्रा सिंह से डायरेक्ट है। इन तीनों के बीच किसके भाग्य में सीएस बनना लिखा है, यह 30 जून को स्पष्ट हो जाएगा।
RERA चेयरमैन पद की रेस में उषा शर्मा के साथ एक और पूर्व IAS का नाम
रेरा एक ऐसी संस्था है, जिसके चेयरमैन पद को राजस्थान ही नहीं पूरे देश में प्रतिष्ठा हासिल है। इसका चेयरमैन बनने के लिए पूरे देश से रिटायर्ड आईएएस और उनके समकक्ष अफसर आवेदन करते हैं। इसके आवेदन की अंतिम तिथि 5 जुलाई है। अब तक सचिवालय के गलियारों में यह चर्चा होती रही है कि रिटायर होने के बाद उषा शर्मा को इसका चेयरमैन बनाया जाएगा। इसके पिछले चेयरमैन निहाल चंद गोयल भी राजस्थान के मुख्य सचिव रहे हैं। पांच वर्ष तक का दीर्घ कार्यकाल, उसके वेतन (करीब दो लाख रुपए मासिक और भत्ते) और अन्य सुविधाएं (नौकर, बंगला, ड्राइवर, सुरक्षाकर्मी, स्टाफ आदि) इतने बड़े आकर्षण हैं कि इसका कॉम्पिटिशन बहुत जबरदस्त होता है।
अंतिम फैसला हालांकि पूरी तरह से सीएम अशोक गहलोत पर ही निर्भर करता है, लेकिन अब एक नया नाम इसकी रेस में सामने आया है। नाम बेहद ऊंची पहुंच रखने वाले रिटायर्ड आईएएस निरंजन आर्य का है। आर्य भी प्रदेश के मुख्य सचिव रहे हैं और सीएम गहलोत के वर्तमान में सलाहकार भी हैं। उन्हें करीब 10 आईएएस अफसरों को सुपरसीड (उलांघकर) कर गहलोत ने मुख्य सचिव बनाया था। ऐसे में अब रेरा का चेयरमैन उषा शर्मा बनेंगी या निरंजन आर्य देखना रोचक रहेगा, लेकिन अब इतना तय है कि उषा शर्मा उस पद के लिए एकमात्र दावेदार नहीं रही हैं।
यह भी पढ़ें : 
​​​​​​राजस्थान में महिलाओं को 25 जुलाई से मिलेंगे स्मार्टफोन:सीएम गहलोत बोले- पहले फेज में 40 लाख मोबाइल देंगे, 3 साल फ्री मिलेगा इंटरनेट
राजस्थान के मुख्यमंत्री अशोक गहलोत की बजट घोषणा के तहत महिलाओं को स्मार्टफोन देने का काम जुलाई से शुरू होगा। सीएम गहलोत ने सोमवार को उदयपुर में कहा- पूरी उम्मीद है कि 25 जुलाई से महिलाओं को स्मार्टफोन दे दिए जाएंगे...(यहां CLICK करें)